
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava II 39P/75/2026 1226201596 03. 09. 2026 Mgr. Gabriela Žabková ECLI:SK:MSBA2:2026:1226201596.7
ROZSUDOK V MENE SLOVENSKEJ REPUBLIKY Mestský súd Bratislava II, pred sudkyňou Mgr. Gabrielou Žabkovou, v konaní vo veci starostlivosti súdu o maloleté deti: 1/ P. O., nar. XX.XX.XXXX a 2/ P. O., nar. XX.XX.XXXX, trvale bytom U. X, W., zastúpených opatrovníkom: Úradom práce, sociálnych vecí a rodiny Bratislava, so sídlom Vazovova 7/A, Bratislava, maloleté deti rodičov - matky: G. P. Q. E., rod. Q. E. nar. XX.XX.XXXX, trvale bytom O. XX, W., zastúpenej JUDr. Barborou Roštárovou, advokátkou so sídlom v Pezinku, Radničné nám. 1 a otca: Š. O., nar. XX.XX.XXXX, trvale bytom U. X, W., zastúpeného JUDr. Renátou Barbušovou, advokátkou so sídlom v Bratislave, Štúrova 13, o návrhu matky na zmenu úpravy výkonu rodičovských práv a povinností k maloletým deťom, takto rozhodol: Súd schvaľuje rodičovskú dohodu v nasledovnom znení: Otec je oprávnený stretávať sa s maloletými deťmi od piatku párneho kalendárneho týždňa od 15:00 hod. do utorka nepárneho kalendárneho týždňa do 08:00 hod. s výnimkou uvedených školských prázdnin. Otec je oprávnený stretávať sa s maloletými deťmi - počas letných školských prázdnin každý párny kalendárny rok od 31.07. od 09:00 hod. do 31.08. do 09:00 hod. a každý nepárny kalendárny rok od 01.07 od 09:00 hod. do 31.07. do 09:00 hod. - počas vianočných školských prázdnin každý nepárny kalendárny rok od 22.12. od 09:00 hod. do 27.12 do 09:00 hod. a každý párny kalendárny rok od 27.12. od 09:00 hod. do 06.01. nasledujúceho kalendárneho roku do 09:00 hod. - počas jarných školských prázdnin každý nepárny kalendárny rok od pondelka prázdninového týždňa od 09:00 hod. do pondelka po prázdninovom týždni do 08:00 hod. - počas veľkonočných školských prázdnin každý párny kalendárny rok od Zeleného štvrtku od 09:00 hod. do Veľkonočného pondelka do 18:00 hod. Otec si bude maloleté deti preberať a odovzdávať v školskom zariadení, ktoré maloleté deti navštevujú a v prípade, keď maloleté deti nebudú v tomto zariadení, v mieste bydliska matky. Otec sa zaväzuje uhrádzať nad rámec už právoplatným súdnym rozhodnutím určeného výživného na maloletú P. O., nar. XX. XX. XXXX polovicu sumy poplatku školného podľa rozhodnutia riaditeľa školy o výške školného na príslušný školský rok, a to v lehote splatnosti na účet školského zariadenia, ktoré maloletá navštevuje. Otec sa zaväzuje uhrádzať nad rámec už právoplatným súdnym rozhodnutím určeného výživného na maloletého P. O., nar. XX. XX. XXXX polovicu sumy poplatku školného podľa rozhodnutia riaditeľa školy o výške školného na príslušný školský rok, a to v lehote splatnosti na účet školského zariadenia, ktoré maloletý navštevuje. Týmto sa mení rozsudok Mestského súdu Bratislava II zo dňa 14.09.2023 č.k. B3-39P/64/2023-63 vo výrokoch o styku otca s maloletými deťmi a o výživnom na maloleté deti.
Žiaden z účastníkov nemá nárok na náhradu trov konania. odôvodnenie: 1/ Podľa § 221 písm. a) zákona č. 160/2015 Z. z. Civilného sporového poriadku v znení neskorších predpisov (ďalej len „C.s.p.“), s poukazom na § 2 ods. 1 a § 39 a nasl. zákona č. 161/2015 Z.z. Civilného mimosporového poriadku v znení neskorších predpisov (ďalej len „C.m.p.“), rozsudok neobsahuje odôvodnenie. Poučenie: Proti tomuto rozsudku nemožno podať odvolanie (§ 368 C.s.p., § 122 C.m.p.). Rozsudky o výživnom sú vykonateľné doručením (§ 44 C.m.p.). Ak povinný dobrovoľne nesplní, čo mu ukladá vykonateľný exekučný titul, môže oprávnený podať návrh na nariadenie výkonu rozhodnutia vo veciach maloletých (§ 370 a nasl. C.m.p.) a ak ide o peňažnú povinnosť, návrh na exekúciu podľa Exekučného poriadku.

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2026:1226201596.7 (dáta aktuálne k 10. 11. 2026). Záväzné je znenie zverejnené súdom.




